Тоня Трайкова
Там, над тебе…

chitanka.info

Там, над тебе небето едва розовее

и душата ти търси дома си изгубен,

направи нещо толкова просто за нея,

чуй гласа, детски глас, ала ангелски хубав.

Там, в небето върхът на една катедрала

предвещава отдавна очаквано чудо.

Не отправяй гореща молитва нахалост,

в този ранен час Господ не се е разбудил.

Просто влез при гласа и постой вътре в храма,

ако имаш късмет, още малко ще пее…

Направи го за мен. И постой вътре само

докато вън небето едва розовее.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.